Kadúc, Miroslav, poslanec NR SR (2014-10-21):
Ďakujem pekne. Pán predseda, pani predkladateľka, pani podpredsedníčka, pani spravodajkyňa, vážené kolegyne, vážení kolegovia, ja budem pomerne stručný. A o čo mi ide? Hlavne vyjadriť to, čo tu bolo povedané opakovane, a to je, že iniciatíva je veľmi dobrá a treba s ňou súhlasiť a ja s ňou teda súhlasím. Vlastne aj zopakujem to, čo som povedal na, na výbore našom a trošku to možno rozviniem. Možno argument voči liberálom, ktorým ja teda fandím, ale predsa keď máme stav taký, aký máme, a ten stav je žalostný na tých školách, a nie sú to len bufety, sú to aj jedálne, musí prísť nejaká regulácia. Na výchovu už nie je čas. Čo ale myslím si, že je potrebné, tak k tej regulácii aj výchovu, proste ísť súbežne, regulácia a výchova. Ak regulácia sa ukáže, alebo ak ukáže spoločnosť, že nie je už potrebná, pretože výchova má svoje výsledky, potom deregulujme. Toto myslím si, že je tá, je tá správna cesta. Ako som povedal, súhlasím s ideou, nesúhlasím však s technikou. Tento návrh alebo táto právna norma podľa môjho názoru patrí do vyhlášky, patrí do podzákonného právneho predpisu, kde už v zásade je. Nezachytil som nejaký zásadný argument, prečo by to malo ísť do zákona. Iba ak vyhláška by bola nevymožiteľná, čo sa javí, že je, ale potom je problém niekde úplne inde, a to je v kontrolných orgánoch. Čiže cesta je podľa mňa vyhláškou a nie cez zákon. A to je vlastne prvý problém. A druhý, ktorý vidím, je veľmi vágna formulácia toho, čo sa navrhuje. A hneď to dokazuje prvé písm. a), ktoré hovorí o zákaze doplnkových jedál rýchleho občerstvenia. Pod toto môžete skryť alebo vylúčiť úplne všetko. Ja som zhodou okolností nedávno mal ryžový hamburger s krevetami. Ryžový hamburger. A bolo to teplé, čiže bolo to zrejme tepelne pripravované, bolo to pomerne rýchlo pripravené. Toto sa vylúči? A sú tu grahamové bagety. Môže byť diétna šunka, diétny syr a môže byť zohriata. Patrí to tam, alebo nepatrí to tam? Toto je vec, kvôli ktorej ja nemôžem za tento návrh zahlasovať. A jednak si myslím a som presvedčený, že tento návrh v tejto časti je neurčitý. Možno krátka vsuvka, že ak Ústavný súd posudzoval niečo ako nesúladné so zákonom, bolo, ak je právna norma neurčitá, nejasná, nezrozumiteľná, bol obídený princíp právnej istoty, pretože adresát právnej normy nevedel, čo má od tej právnej normy očakávať, nevedel, ako sa má správať. A opakovane povedal Ústavný súd, že takáto právna norma nie je v súlade s ústavou, nie je v súlade s princípom právnej istoty. Aj keď nie som Ústavný súd, dovolím si tvrdiť na základe ostatného rozhodovania Ústavného súdu, že toto, táto, minimálne to prvé písmenko je tak nejasné, tak vágne, že je v rozpore s ústavou. Ja budem rád, ak sa zmení, ak prídeme k argumentom, prečo má byť takáto úprava v zákone. Ja som to povedal na výbore, hovorím to aj verejne teraz: tento návrh je potrebný a ja zaňho rád zahlasujem, pretože situácia na školách je neudržateľná. Čo mi tam ale ešte chýba, aby to bolo komplexné, myslím si, že je treba riešiť nielen bufety, ale aj školské jedálne. Ja som hovoril s podobnými alebo možno s rovnakými ľuďmi, ako vy, pani podpredsedníčka, na jednej škole, na Spartakovskej. To myslím, že obidvaja vieme, kde je. Tak práve tá kuchyňa, že vraj nie je úplne vágna, že, vábna, pardon. Neviem, ja to teraz, neviem to overiť, tú situáciu, ale čo zachytávam, tak je to úplne bežné. Pozeral som asi pred dvomi týždňami verejnoprávnu televíziu, kde bol môj obľúbený kuchár Jarda Židek, a ten mal „exkurziu“ v jednej školskej jedálni, kde aj skúmal, či to tým deťom chutí a čo jedia. Odporúčam túto reláciu si pozrieť. Zistíme, že problém je v byrokracii na ministerstve školstva, pretože pravá ruka nevie, čo robí ľavá. Kuchárky idú podľa metodických pokynov, deťom to nechutí a potom, čo je úplne katastrofálne, väčšina obedov sa vyhadzuje. Deti si nosia svoje obedy. Čiže nie je problém iba v bufete, ale aj v školách. Čiže ak to chceme riešiť, riešme to, prosím, prosím, komplexne. Z tohto dôvodu ja navrhujem, aby tento zákon bol vrátený na dopracovanie. Určite aby nebol, aby sa nepokračovalo, ale aby nebol vrátený, aby bol vrátený na dopracovanie. Zároveň by som veľmi rád podporil pani podpredsedníčku v tejto aktivite. A pán Jarjabek ako keby čítal moje, moju prípravu, kedy ja sa veľmi teším z pracovnej atmosféry. Ja som, keď som vstupoval do parlamentu, mal som pocit, že takto to bude vyzerať vždy, že budeme o tom diskutovať, nebude sa tu, alebo bude sa politikárčiť čo najmenej a budú sa dávať argumenty pre vylepšenie toho-ktorého zákona. Myslím, že takto by to malo vyzerať v zdravej spoločnosti, aj v zdravom parlamentarizme. Preto takúto diskusiu podporujem a budem rád, ak tá diskusia bude pokračovať. A nie iba pri zákonoch, ktoré sa týkajú potravín, ale aj pri iných zákonoch, ktoré sú dôležité pre našu spoločnosť. Ďakujem veľmi pekne.